એક સમયે મ્યુઝિક કર્ણપ્રિય હતું અને ગીતોમાં કાવ્યાત્મકતા હતી, પણ એ પછી એક તબક્કો એવો આવ્યો જેમાં મ્યુઝિક અને કવિતાને કોઈ સંબંધો જ ન રહ્યા અને બૉલીવુડ એના આધારિત થઈ ગયું. ૭૦ના દસકાની જાણીતી મ્યુઝિક-ડિરેક્ટર પેર કલ્યાણજી-આણંદજી પૈકીના આણંદજી શાહ કહે છે, ‘ડિસ્કોના નામે જે મ્યુઝિક બન્યું એ બૉલીવુડના મ્યુઝિકનો સૌથી નબળો તબક્કો હતો એવું કહી શકાય. ખાસ કરીને ૯૦ના ગાળામાં જે સંગીત હતું એ બહુ નબળું હતું. જોકે હવે મ્યુઝિક બે ભાગમાં વહેંચાઈ ગયું છે. એક ભાગમાં કર્ણપ્રિય કહેવાય એવું સંગીત છે, તો બીજામાં અર્થહીન શબ્દો અને સૂર કે લયને બગાડે એવા ટોન સાથેનું મ્યુઝિક છે.’